Las dos caras de Ana

***Anin dvostruki život*** (*Las dos caras de Ana*) je meksička telenovela producirana od strane Lucero Suarez i Angela Villaverdea, a redatelji su Gaston Tuset i Claudia Elisa Aguilas. Telenovela je rađena prema originalnoj ideji Erike Johanson i Pabla Serre.

U Hrvatskoj je prikazivana na programu HRT.

## Sinopsis
Ana Escudero je mlada i vesela djevojka koja živi u Miamiju sa svojom majkom Julijom i bratom Fabianom. Njezin najveći životni san je postati poznata glumica, no zbog trenutnog financijskog stanja ne može se u potpunosti posvetiti tom snu. Popodneva provodi brinući se o bogatoj udovici Gracieli Salgado čije dvije unuke starici zadaju velike probleme. Graciela obožava Anu, te joj osigura audiciju u prestižnoj glumačkoj školi gdje ona već prvog dana upoznaje Gustava Galvana, mladića punog energije koji s Anom također dijeli san o glumi i slavi.

Jednog kobnog popodneva Aninog brata Fabiana, zdravog i vrsnog sportaša, na ulici pregazi automobil kojim upravlja Ignacio, razmaženi i neodgovorni sin milijunaša Humberta Bustamantea. Usprkos nagovaranju brata Vicentea koji je s njim bio u autu, Ignacio se odbije zaustaviti na mjestu nesreće i pomoći Fabianu. Zahvaljujući svom utjecaju u policiji, Humberto uspije osloboditi svoje sinove od krivnje, te odbije pomoći Fabianu koji je ostao paraliziran. Očajne i ljute zbog nepravde, Julia i Ana predstave Fabianov slučaj široj javnosti pomoću medija. U strahu od zatvora i pod utjecajem droge, Ignacio podmetne požar u Aninoj kući, vjerujući kako se u njoj nalaze Ana i njena majka. No u požaru pogibaju samo Julia i Marcia, Fabianova zaručnica. Strepeći za Anin život, Graciela je pošalje u New York, a nesretnu Marciju pokopa pod Aninim imenom i prezimenom. Za cijeli svijet, Ana Escudero je prestajala postojati.

U međuvremenu, Gustavo ne može zaboraviti djevojku koju je susreo na audiciji. On je bogat mladić koji studira glumu protiv volje svog oca, koji ga pak izbaci iz kuće i blokira mu sve ponude za posao. Gustavo se posveti vrtlarstvu i upoznaje mladu Irene, unuku gospođe Graciele, koja se zainteresira za njega bez obzira što je već djevojka preprodavača droge. Ubrzo Irene doznaje kako je Gustavo milijunaš, te kontaktira i ponudi Gustavovu ocu svoju pomoć obećavajući mu kako će uz nju Gustavo zaboraviti na glumu.

Prolaze dvije godine i Fabian umire od posljedica nesreće. Ana se vrati u Miami i na dolasku se susretne s Gustavom, sada već diplomiranim glumcem koji nema sreće u pronalasku uloga zahvaljujući Irene i svom ocu. Gustavo shvati kako ne može živjeti bez Ane i prekida svoju vezu s Irene na što ona pobjesni. Između Ane i Gustava se iz dana u dan rađa sve veća ljubav. No Gustavo ne zna kako se Ana vratila kako bi osvetila smrt svojih najbližih, te u tajnosti preuzima novi identitet. Postaje hladna i proračunata Marcia Lazcano, elegantna žena odlučna uništiti obitelj Bustamante. S vremenom uspije zavesti oca i sinove, te ih posvađati, no ne zna da okrutna Irene prati svaki njezin korak s namjerom da je odvoji od Gustava. Vrlo brzo Ana će shvatiti da bi je želja za osvetom mogla stajati iskrene ljubavi jer na vidjelo polako izlazi neočekivana istina – Gustavo Galvan umjetničko je ime Rafaela Bustamantea, trećeg Humbertovog sina milijunaša.

## Zanimljivosti
* Iako je producentica telenovele trebala biti Nathalie Lartilleux, koja je snimala tri telenovele u Miamiju, *Inocente de Ti*, *El Amor no tiene Precio* i *[[Peregrina]]* (dvije potonje su bile neuspjesi u Meksiku), Televisa se odlučila za Lucero Suarez.
* Ulogu Anine majke trebala je igrati glumica Alma Delfina, no zamjenjena je glumicom Socorro Bonilla.
* Pošto Televisa nije znala koju će telenovelu smjestiti u termin 17:00 nakon *Aninog dvostrukog života*, zamolili su producenticu da produži telenovelu za 20 epizoda, na što je Lucero rekla kako to neće napraviti, jer ne namjerava nadopisivati nove likove i tako upropastiti cijeli scenarij. Snimanja telenovele trebala su završiti već 20. siječnja 2007., no Televisa je zaprijetila Lucero da će je maknuti s projekta ako ne produži telenovelu, te je Lucero, pod prijetnjama, to i učinila.
* Nakon ulaska lika Santiaga u telenovelu, gledatelji su mogli samo nagađati s kim će ostati lik Ane. Snimljena su čak i dva različita kraja, jedan u kojem Ana ostaje s Rafaelom, te drugi u kojem Ana ostaje sa Santiagom. U većini država prikazan je prvi kraj.
* Naslovnu pjesmu "*Coleccionista de canciones*" interpretirala je grupa Camila.
* Anu glumi istoimena glumica - Ana Layevska, a Rafaela istoimeni glumac - Rafael Amaya. Glavni su glumci prohodali na snimanju. 
* Španjolski naziv serije - *Las Dos Caras de Ana* - je igra riječi s *Las Dos Caras de Jano* ("dva lica Janusa").

## Uloge

### Gostujuće uloge

## Vanjske veze
* Uvodna špica telenovele
* Službena stranica